b'\n_START_ARTICLE_\nKivenpuulammi\n_START_SECTION_\nMaantietoa\n_START_PARAGRAPH_\nLampi j\xc3\xa4\xc3\xa4 Valkj\xc3\xa4rven ja Ansioj\xc3\xa4rven v\xc3\xa4liin niin, ett\xc3\xa4 kummankin j\xc3\xa4rven v\xc3\xa4liss\xc3\xa4 ovat kapeat kannakset. Lammen pinta-ala on 10,7 ha ja se on 700 metri\xc3\xa4 pitk\xc3\xa4 ja 300 metri\xc3\xa4 leve\xc3\xa4. Sen rantaviivan pituus on 1,8 kilometri\xc3\xa4 ja rannat ovat mets\xc3\xa4maata, mutta lammen etel\xc3\xa4rantaa reunustaa pellonp\xc3\xa4\xc3\xa4. Etel\xc3\xa4ss\xc3\xa4 kohoaa Keijum\xc3\xa4ki 35 metri\xc3\xa4 vedenpinnan yl\xc3\xa4puolelle. Rannoille on rakennettu 20 vapaa-ajan asuntoa. Lammen kaakkoiskulmassa sijaitsee kaksi maatilaa.\n_START_SECTION_\nVesist\xc3\xb6suhteet\n_START_PARAGRAPH_\nLampi kuuluu Kokem\xc3\xa4enjoen vesist\xc3\xb6ss\xc3\xa4 Vanajan reitin valuma-alueella Puujoen alueeseen. Se jaetaan viel\xc3\xa4 Ansionj\xc3\xa4rven alueeseen, johon lampi kuuluu. Lammen vedenpinnan korkeus on 84,2 metri\xc3\xa4 mpy. Lammen laskuoja l\xc3\xa4htee lammen kaakkoisp\xc3\xa4\xc3\xa4st\xc3\xa4 ja se laskee 1,7 metri\xc3\xa4 alempana olevaan Ansionj\xc3\xa4rveen. Ainoa tulo-oja on Valkj\xc3\xa4rven lyhyt laskuoja, jonka kautta 1,5 metri\xc3\xa4 korkeampi Valkj\xc3\xa4rvi laskee lampeen. Ansioj\xc3\xa4rvest\xc3\xa4 laskee Puujoki, joka laskee Kernaalanj\xc3\xa4rven kautta Hiidenjokeen, joka laskee Vanajaveteen.\n_START_SECTION_\nLuontoarvoja\n_START_PARAGRAPH_\nJ\xc3\xa4rvell\xc3\xa4 tehtiin elokuussa 2012 silm\xc3\xa4m\xc3\xa4\xc3\xa4r\xc3\xa4inen kasvillisuusinventointi. Inventoinnissa ei havaittu rauhoitettuja lajeja, mutta luusuassa esiintyi harvinaisempi jokileinikki. Putkilolajeja havaittiin 22 lajia. J\xc3\xa4rven lajit ovat oligotrofisia ja mesotrofisia lajeja sek\xc3\xa4 laaja-alaisesti esiintyvi\xc3\xa4 lajeja. Vain isosorsimo on eutrofisia kasvupaikkoja suosiva laji.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa lampea ei esiinny erillisen\xc3\xa4 j\xc3\xa4rven\xc3\xa4. Se saattaa olla siin\xc3\xa4 kartassa osa \xe2\x80\x9dWalkiaj\xc3\xa4rve\xc3\xa4\xe2\x80\x9d, jolloin j\xc3\xa4rvell\xc3\xa4 olisi toimitettu j\xc3\xa4rvenlasku. Ainoa maatila oli Ansion talo lammen etel\xc3\xa4puolella._NEWLINE_Vuonna 1964 julkaistussa peruskartassa on rannoille rakennettu jo kymmenen vapaa-ajan asuntoa ja Valkj\xc3\xa4rven kannakselle oli merkitty sana leirikeskus Tulikallion paikalle. Seuraavassa vuoden 1979 kartassa kulki lammen ymp\xc3\xa4ri tie. Leira\xc3\xb6ueelle oli vuoteen 1988 rakennettu lis\xc3\xa4\xc3\xa4 rakennuksia.'